google/wiki40b huggingface dataset:
Geodetická kopula

Kopula je priestorová konštrukcia, ktorej plocha je vytvorená rotáciou rovinnej krivky alebo aj priamky okolo vertikálnej osi rotácie. Navrhujú sa nad kruhovým, polkruhovým, elipsovým, mnohouholníkovým, štvorcovým alebo obdĺžnikovým pôdorysom.

Rozdelenie kopúl

Kopuly sa rozdeľujú na hladké, rebrové, rebrovo-prstencové, lomenicové, vlnovkové, sieťové. Geodetická kopula patrí do skupiny sieťových kopúl. Tie sa ďalej delia na rombické /kosoštvorcová sieť/, trojuholníková sieť s pozdĺžnymí rebrami, trojuholníková sieť s priečnymi rebrami, sieť s pozdĺžnymi a priečnymi rebrami.

Zhotoviteľ geodetickej kopuly

Richard Buckminster Fuller je známy ako podnikateľ a architekt. Presadil sa predovšetkým v oblasti architektúry, aj keď jeho aktivity boli široké. Snažil sa o koncipovanie návrhov, ktoré by obsahovali základné filozofické koncepty. Uvažoval o konečnom vesmíre ako guli. Akceptoval Einsteinov štvordimenzionálny svet fyziky. Chcel sa priblížiť sférickej forme priestorovou sieťou z rovnostranných trojuholníkov, pričom jej 12 spoločných vrcholov leží na povrchu imaginárnej gule. Túto podmienku spĺňal ikosader, ktorý môže byť rozdelený na oktaedry a na tetraedry. Z toho vyplýva, že všetky mnohosteny môžu byť zložené z jediného možného komponentu - štvorstenu. Fuller uvažoval, že štvorsten bude základ konštrukčného systému. Svojím objavom bol nadšený. Tak usúdil, že je možné skonštruovať kopulu, ktorá by bola vytvorená polovicou sféry z 31 kružníc, ktoré by sa pretínali tak, že vzniknú rovnostranné trojuholníky rôznych veľkostí. Trojuholníky, ktoré by boli na povrchu gule by tvorili jednu zo stien štvorstena. Z energeticko-synergetických úvah vznikla idea ikosadru.
Fuller spolupracoval spolu so Shoji Sodaom na projekte US-pavilónu EXPO '67 v Montreali (Kanada). Je to najznámejšia geodetická kopula s priemerom 76,2m a výškou 61m.
Dávidov prak

Vznik a vývoj

V auguste 2008 Izrael a USA podpísali oficiálnu dohodu o spolupráci pri vývoji systému Dávidov prak. V decembri 2015 boli úspešne ukončené predprodukčné testy systému a v marci 2016 začali Izraelské vzdušné sily integráciu Dávidovho praku do svojho viacúrovňového systému protivzdušnej obrany. Dňa 2. apríla 2017 oznámil izraelský premiér Benjamin Netanjahu, že Dávidov prak je plne operačne spôsobilý.

Popis

Nepriateľské ciele zachytáva Dávidov prak pomocou viacúčelového rádiolokátora Elta EL/M-2084. Po zachytení cieľa posiela radar súradnice do centra bojového riadenia, ktoré zvolí vhodnú obrannú taktiku. V prípade potreby vystrelí raketu Stunner, ktorej úlohou je eliminácia cieľa. Rakety sú umiestnené na odpaľovacích zariadeniach, pričom na každom z nich môže byť až 16 rakiet. Odhadovaná cena rakety Stunner je 1 mil. USD. Systém dokáže ničiť rakety vystrelené zo vzdialenosti 40-300 km, t.j. tie, ktoré vlastní Hizballah v Libanone, Irán alebo Sýria. Dávidov prak je navrhnutý tak, aby bol schopný zničiť strely, na ktorých dolet a trajektóriu letu nie sú systémy Železná kupola a Šíp optimalizované.
Alfa Centauri

Planéty

16. októbra 2012 bol zverejnený objav planéty na obežnej dráhe hviezdy Alfa Centauri B. Planéta s označením Alfa Centauri Bb má hmotnosť minimálne 1,13 hmotnosti Zeme, obežnú dobu 3.236 dňa, vzdialenosť od materskej hviezdy 0,04 AU a povrchovú teplotu minimálne 1500 K. Planétu objavili astronómovia z Európskeho južného observatória.

Zaujímavosti

Veľmi častým námetom vo vedecko – fantastickej literatúre sú mimozemšťania z Alfa Centauri. Často sa vo vzťahu k Alfa Centauri hovorí ako o prvom možnom medzihviezdnom lete, ale pri dnešných možnostiach pozemských vesmírnych lodí je to zatiaľ nemožné, pretože cesta tam by trvala minimálne 40 000 rokov.
Ak by sa Zem nachádzala v systéme Alfa Centauri, hviezdy by sa na oblohe nepatrne posunuli; pričom tie blízke by svoju polohu zmenili vo väčšej miere, vzdialenejšie v menšej miere a najvzdialenejšie hviezdokopy a galaxie by svoju polohu na oblohe nezmenili. Súhvezdia by sa v dôsledku premiestnenia zo Zeme k Alfa Centauri pozmenili len málo, avšak v Kasiopeji by bolo možné vidieť v blízkosti dvojitej hviezdokopy Chí a h Persei jasnú žltú hviezdu navyše – Slnko. Mierne by sa pozmenilo aj súhvezdie Orion. Vedľa hviezdy Betelgeuze by pribudla hviezda Sírius z Veľkého psa. Tento posun je spôsobený malou vzdialenosťou Síria od Slnka ako aj od Alfa Centauri.
Komaios z Megary

Komaios (starogr. Κομαίος – Komaios) bol olympijský víťaz v boxe v roku 652 pred Kr.
Komaios z Megary zvíťazil v boxe (pygmé) na 32. olympijských hrách v roku 652 pred Kr. V Olympii sa box zaviedol na 23. hrách v roku 688 pred Kr. a prvým víťazom tejto disciplíny bol Onomastos zo Smyrny. V starovekom Grécku mal box voľnejšie pravidlá a bol tvrdší ako dnešný. Okrem držania súpera, chmatov a úderov na pohlavné orgány sa v ňom dovoľovalo takmer všetko. Boxer mal päste ovinuté remencami a zápasil vo vyhradenom priestore. Boj trval tak dlho, kým sa neskončil pre jedného zo súperov víťazstvom.
Podľa starovekého historika Eusebia z Kaisareie na týchto dávnovekých olympijských hrách bol za víťazstvo v behu na jedno stadion korunovaný vencom Komaiov brat Kratinos.
Sony Ericsson Xperia X10 Mini Pro

Opis

Telefón používa operačný systém Android od spoločnosti Google, ktorý ponúka široké možnosti prispôsobenia a množstvo aplikácií. Výhodou sú jeho kompaktné rozmery, ktoré sú vzhľadom na jeho hardvérovú a softvérovú vybavenosť mimoriadne. Ide vôbec o jeden z najmenších smartfónov na trhu. V tejto malej konštrukcii sa skrýva výsuvná hardvérová QWERTY klávesnica, ktorá ponúka rýchle a pohodlné písanie textu vrátane znakov s diakritikou. Medzi ďalšie výhody patrí mimoriadne kvalitná hlasná reprodukcia hudby a tiež pomerne dobrý 5-megapixelový fotoaparát s autofokusom, LED bleskom a možnosťou natáčať videá s VGA rozlíšením (640 x 480 pixelov).
Tento model má malý displej, ktorý pre plnohodnotné využívanie smartfónu nepostačuje. Telefón je vybavený len 930 mAh Li-Pol batériou, ktorej výdrž sa pri bežnom používaní pohybuje len okolo dvoch dní. Jednou z nevýhod tiež môže byť staršia verzia 1.6 (Donut) operačného systému Android, ktorá má oproti novším verziám viacero nedostatkov. No v súčasnosti už existuje update na novšiu verziu 2.1 (Eclair). V tomto čase spoločnosť Sony ponúka upgrade Androidu na verziu 4.0.1.
Noel Gallagher’s High Flying Birds (album)

Výroba

Album bol nahraný v rokoch 2010 a 2011 v Los Angeles producentom Daveom Sardym (pracoval s Oasis pri začiatku ich kariéry). Nahrávacia spoločnosť Noela Gallaghera sa volá Sour Mash Records.

Piesne

Album obsahuje 10 piesní, z toho väčšinu tvoria oficiálne nikdy nevydané skladby Oasis. Prvý singel z albumu vyšiel 19. Augusta a volá sa The Death Of You And Me. Druhý singel If I Had A Gun vyšiel len v USA a tretí s názvom AKA… What a Life! je "iný" od ostatných piesní, ktoré kedy Noel zložil, najmä kvôli tomu, že je to tanečná pieseň. 26. Decembra vyšiel singel If I Had A Gun taktiež v Británii.
James LaBrie

Mladosť

Kevin James LaBrie sa narodil 5. mája 1963 v kanadskom meste Penetanguishene. Jeho rodičia vravia, že už vo veku troch rokov chodil po izbe a vyspevoval si všetko, čo počul v rádiu. Hoci ešte nepoznal texty, dokázal zopakovať melódie. Otec ho v piatich rokoch inšpiroval k tomu, aby začal hrať na bicie, keďže búchal po čom sa dalo. Aby neničil nábytok, kúpili mu bubny. V šiestich rokoch začal s rôznymi technikami a štýlmi spevu. Na šesťročného mal pomerne vyspelý hlas. Na základnej škole ho učiteľka preradila do speváckej triedy, aby pokračoval v tréningu. Jeho otec, strýko a bratia boli vtedy členmi Barber Shop Quartetu a čoskoro sa k nim pridal i James.

Hudobná kariéra

James sa už v puberte zamiloval do rockovej hudby. V štrnástich už spieval a hral na bicie v niekoľkých kapelách. Vždy mal bicie až na druhom mieste za spevom. V osemnástich sa presťahoval do Toronta a po troch rokoch začal chodiť na lekcie k renomovanej učiteľke spevu Rosemary Patricii Burns. Po spolupráci s niekoľkými kanadskými kapelami sa stal spevákom skupiny Winter Rose, ktorá takmer získala zmluvu s hudobným vydavateľstvom Atlantic Records. Neskôr Pierre Paradis, manažér skupiny Voivod, Jamesovi poradil, nech to skúsi so sólovým projektom a vydavateľom Aquarius Records. Taktiež sa zmienil o newyorskej kapele Dream Theater, ktorá v tom čase hľadala speváka.

Hudobné vplyvy

Jeho hudobné chute sú rôzne, medzi obľúbenými umelcami sa nachádza Van Halen, Aerosmith, Metallica, Journey, Judas Priest a tiež klasici ako Mozart, Vivaldi, či Beethoven. Ako speváka ho ovplyvnili Steve Perry, Freddie Mercury, Sting, Paul Rodgers a Nat King Cole.

Osobný život

James pokračuje v tréningu pod dohľadom pani Burnsovej a necháva sa inšpirovať inými spevákmi vo formálnych cvičeniach. Ak práve nie je na turné, rád kempuje, lyžuje a číta knihy. Jeho obľúbenými autormi sú Anne Rice, Dee Brown, Robert Utley a Forest Carter. James žije v Toronte s manželkou Karen, dcérou Chloe a synom, ktorému dali meno Chance Abraham.
Slnko v sieti za Najlepší zvuk

Slnko v sieti za Najlepší zvuk je jedno z hlavných ocenení udeľovaných Slovenskou filmovou a televíznou akadémiou (SFTA) v rámci výročných filmových cien Slnko v sieti — za zvukový výkon, resp. zabezpečenie zvuku.
Otakar Štáfl

Život a dielo

Narodil sa 30. decembra 1884 v Německém Brodě (dnes Havlíčkov Brod). Jeho otec Josef Štáfl (1861 – 1938) bol miestnym rezbárom. Od roku 1897 študoval na miestnom gymnáziu, ktoré však aj napriek nesúhlasu rodičov v roku 1903 opustil. Odišiel do Prahy, kde sa rozhodol venovať svojej záľube - maliarstvu. V Prahe bol žiakom Krajinárskej školy Ferdinanda Engelmüllera. Upozornil na seba perokresbami krajinárskych motívov, reprodukovanými v Revue Praha, Zlatá Praha a v iných umeleckých časopisoch. Veľké množstvo jeho obrázkov, najmä s architektonickými motívmi publikoval v časopise Český svět a v iných. Kreslil pražské  zákutia perokresbami zdokumentoval Chrudim. Svoje grafické schopnosti uplatnil hlavne v náladovom farebnom drevoryte a v tvorbe plagátov.
V roku 1910 sa oženil s dcérou riaditeľa nakladateľstva Politika Václavou Brychtovou.
Počas prvej svetovej vojny organizoval humanitárne akcie na prospech sirôt a vojnových vdov a angažoval sa vo verejnom živote rodného mesta. Po vojne sa zaslúžil o vybudovanie pomníku Karla Havlíčeka a o vznik Havlíčkovho múzea. V roku 1917 sa rozviedol a v roku 1927 sa znovu oženil s Vlastou Koškovou, známou spisovateľkou rozprávok a dievčenských románov.
V medzivojnovom období žil trvale vo Vysokých Tatrách. Prenajal si ateliér na Štrbskom Plese a začal maľovať obrazy s horskými motívmi. Krásu Vysokých Tatier zachytil na mnohých akvareloch a monumentálnych olejových maľbách. V roku 1928 vyšiel tlačou cyklus 120 akvarelov z Vysokých Tatier. Dva obrazy s motívmi z Vysokých Tatier boli vydané na poštovných známkach. Výstavy obrazov s tatranskou tematikou usporiadal v roku 1924 a 1930 v Prahe a v roku 1928 v Hradci Králové. Štáfl nemaľoval len Tatry. Nezabúdal ani na rodnú Vysočinu, kde namaľoval mnohé obrazy vysočinskej krajiny.
Počas pobytu vo Vysokých Tatrách bol spolunájomcom Chaty pri Popradskom plese. V roku 1930 spolu s tajomníkom Klubu československých turistov Alojzom Lutonským začal uvažovať o výstavbe Symbolického cintorína, ktorý sa obom podarilo zrealizovať v roku 1938. V roku 1938 Otakar Štáfl a jeho manželka odcestovali do Čiech a už sa na Slovensko nevrátili.
14. februára 1945 bol jeho ateliér na Vinohradech v Prahe zasiahnutý bombou spojeneckých lietadiel. Otakar Štáfl a jeho manželka zahynuli v troskách domu. V jeho rodnom meste mu bol v roku 1957 odhalený pomník.
313. (česko-slovenská) peruť RAF

História

Jednotka vznikla 10. mája 1941 na letisku Catterick v grófstve Yorkshire v Spojenom kráľovstve. Bola vyzbrojená stíhacími strojmi Supermarine Spitfire Mk. I. Jednotka spadala pod 13. stíhaciu skupinu. Jej letci boli v prevažnej miere Česi a Slováci. Veliteľom perute bol S/L Josef Jaške, jeho zástupcom bol Gordon Sinclair, ktorý velil jednotke do 23. júla 1941, kedy prišiel Jaške z 312. perute. Pozemný personál tvorili Briti.
Jednotka v priebehu mája začala letecký výcvik na Spitfiroch. Išlo o používané stroje, ktoré trpeli častými poruchami. 27. mája 1941 pri návrate z cvičného letu na jednom z nich havaroval Jozef Gutvald, ktorý v troskách stroja zahynul Od 10. júna 1941 bola jednotka bojaschopná. Prvý bojový let absolvovali jej letci 11. júna. 1. júla sa 313. peruť presunula na letisko Leconfield, odkiaľ sa podieľala na obrane prístavu Kingston upon Hull. Tu sa začalo i prezbrojovanie na Spitfiry Mk.IIA. 26. augusta sa peruť presunula na juh do Portreathu v grófstve Cornwall, odkiaľ v nasledujúcich dňoch začala operovať i nad nepriateľským územím. Podliehala tu 10. stíhacej skupine. Prvou operáciou nad okupovaným Francúzskom bol sprievod strojov Westland Whirlwind 263. perute 31. augusta 1941. 
Dňa 15. decembra 1941 bola peruť presunutá na základňu Hornchurch v Essexe a pridelená 11. stíhacej skupine. Medzitým došlo na prelome rokov 1941 a 1942 k prezbrojeniu na novšie Spitfiry Mk VB. Jednotka sa podieľala na viacerých eskortných misiách nad nepriateľské územie. Pri leteckých bojoch 28. marca 1942 dosiahli jej letci Karel Mrázek a Václav Jícha prvé 2 potvrdené zostrely, keď zničili 2 Fw 190.
Dňa 28. júna 1943 sa peruť presunula do Church Stanton v grófstve Somerset v Anglicku. O dva mesiace neskôr, po odpočinku, sa vrátila na juh do Hawkinge v Kente a podieľala sa na eskortovaní spojeneckých bombardérov ako súčasť 2nd Tactical Air Force v rámci operácií, ktoré boli predprípravou na vylodenie v Normandii. V priebehu januára až februára jednotka nahradila postupne všetky Spitfiry Mk.V za novšie Mk. IX. 11. júla 1944 bola jednotka presunutá do Orknejí na letisko Skeabrae aby chránila prístav Scapa Flow. 
Zo Škótska sa presunula 4. októbra 1944 na základňu North Weald v Essexe odkiaľ podnikala eskortné misie, denné nálety a pozemné útoky na oblasť Holandska. Na konci roku 1944 sa presunula na letisko Bradwell Bay. Jej poslednou základňou bol Manston v grófstve Kent, kam sa presunula 27. februára 1945.
Po skončení vojny sa jednotka vrátila do Česko-Slovenska, jej odlet sa uskutočnil 24. augusta 1945. Jednotka bola v Česko-Slovensku rozpustená 22. septembra 1945 na základni v Brne.Zvyšok jednotky tvorený britským personálom bol rozpustený 15. februára 1946.

Straty

Počas vojny peruť stratila 29 letcov.
Extraliga hádzanárov 1996/97

Systém súťaže

Systém súťaže sa oproti minulej sezóne pozmenil. Najprv sa hrala základná časť, ktorá pozostávala z 18 kôl. Každý s každým sa stretol raz doma a raz vonku. Po základnej časti namiesto nadstavbovej časti nasledovalo play-off, prvýkrát v histórii tejto súťaže. Prvých osem družstiev postúpilo do štvrťfinále, ktoré sa hralo na 3 víťazné zápasy. Družstvá z neho postúpili do semifinále a neskôr do finále. Ostatné duely play-off o umiestnenie sa hrali na 2 víťazné zápasy. Posledné 2 družstvá odohrali play-off o konečné 9. miesto. Kvôli zníženiu počtu družstiev v nasledujúcej sezóne zostúpili posledné 2 družstvá a žiadne družstvo nepostúpilo z nižšej súťaže.
Crocuta

Crocuta (po slovensky hyena) je rod z čeľade hyenovité.
Annecy-le-Vieux

Poloha

Obec má rozlohu 17,01 km². Najvyšší bod je položený 1 153 m n. m. a najnižší bod 417 m n. m.

Obyvateľstvo

Počet obyvateľov obce je 20 012 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Bans

Poloha

Obec má rozlohu 3,92 km². Najvyšší bod je položený 246 m n. m. a najnižší bod 209 m n. m.

Obyvateľstvo

Počet obyvateľov obce je 196 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Givry-en-Argonne (obec)

Poloha

Obec má rozlohu 7,66 km². Najvyšší bod je položený 185 m n. m. a najnižší bod 158 m n. m.

Obyvateľstvo

Počet obyvateľov obce je 451 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Boh je mojou spásou

Ďalšie informácie

Album vydal Art Lumen.
Pomeys

Poloha

Obec má rozlohu 13,1 km². Najvyšší bod je položený 764 m n. m. a najnižší bod 502 m n. m.

Obyvateľstvo

Počet obyvateľov obce je 1 013 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Medzimestská električka

Medzimestská električka je forma električkovej dopravy, často rychlodrážneho alebo dvojsystémového typu, ktorá prekračuje administratívne hranice obcí.

Dejiny

Medzimestské a prímestské električkové trate boli stavané od začiatku električkovej dopravy ako v Európe, tak v Severnej Amerike. Často mali charakter elektrifikovanej miestnej dráhy. Známa je napríklad už zaniknutá trať z Viedne do Bratislavy alebo stále funkčná dráha z Viedne do Badenu. Rad týchto tratí zanikla, spoločne so všeobecným útlmom električkovej dopravy v západnej Európe a Severnej Amerike, po druhej svetovej vojne. Od konca 20. storočia dochádza k výstavbe niektorých nových tratí, napr. parížsky električkový systém je z veľkej časti tvorený medzimestskými traťami.

Medzimestské trate v Česku

Už prvá električková trať v českých krajinách bola medzimestskú dráhou. V roku 1869 bola sprevádzkovaná medzimestská konská trať. Aj v Prahe viedli električkové trate na prelome 19. a 20. storočia do samostatných obcí a miest (elektrická drobná dráha Praha - Libeň - Vysočany, elektrická dráha Smíchov-Kosire). V priemyselnom okolí Ostravy vznikol začiatkom 20. storočia systém úzkorozchodných elektrických prímestských dráh, ktoré boli v prevádzke do roku 1973.
V 21. storočí existujú štyri medzimestské električkové trate prekračujúce administratívne hranice obcí. V dvoch prípadoch ide o dráhy rychlodrážneho charakteru: trať z Mostu do Litvínova z 50. rokov 20. storočia slúži predovšetkým na obsluhu areálu chemického závodu spoločnosti Unipetrol, trať z Brna do Modric z roku 1977 takisto vedie priemyselnou oblasťou. Zvyšné dve dráhy sú jednokoľajové a skôr miestneho charakteru: úzkorozchodná trať z Liberca do Jablonca nad Nisou vznikla na prelome 40. a 50. rokov 20. storočia ako spojenie jabloneckej (už zrušená) a libereckej električkovej siete, zatiaľ čo trať z Ostravy do Kyjovic-Budišovic bola pôvodne miestnou železničnou traťou, ktorá bola v druhej polovici 40. rokov 20. storočia upravená pre električkovú prevádzku.
Veľké diskusia sa už niekoľko rokov vedú okolo dvojsystémových električiek v Prahe a jej okolí. Hovorí sa o dráhach do Mělníka, Hostivice alebo do Jesenice.
Chminianske Jakubovany

Dejiny

Obec založili na zákupnom práve začiatkom 14. storočia. Obec je doložená z roku 1334 ako Jacabuagasa, neskôr ako Jacobuagasa (1347), Jakobuviani (1786), Nemecké Jakubovany (1920), Chminianske Jakubovany (1948); maďarsky Németjakabvágás, Jakabvágása; nemecky Jakobsdorf.
Obec patrila panstvu Svinia, od 15. storočia Perényiovcom. V roku 1427 mala obec 30 port. Zemepánmi boli v 17. storočí Hedryovci, Péchyovci a iní, v 19. storočí tu bol veľkostatok Bujanovičovcov. V roku 1828 mala obec 70 domov a 535 obyvateľov. Boli roľníci, známi pestovaním čerešieň, vozili soľ zo Solivaru do Smižian.
Za I. ČSR to bola poľnohospodársko-ovocinárska obec. JRD (Jednotné roľnícke družstvo) bolo založené v roku 1959 a v roku 1966 prešlo do ŠM (Štátneho majetku).
Časť obyvateľstva pracovala v priemyselných podnikoch v Krompachoch, Košiciach a Prešove.

Súčasnosť

Územie obce Chminianske Jakubovany leží v juhozápadnej časti Šariša, v západnej časti pohoria Šarišská vrchovina. Podľa administratívneho členenia patrí do Prešovského kraja a okresu Prešov. Takmer celé územie obce je budované centrálnokarpatským paleogénom.
V obci žije v súčasnosti 2 112 obyvateľov, z toho v osade okolo 1579 Rómov. Presný počet Rómov však nemožno určiť, pretože mnohí z nich nie sú evidovaní na obecnom úrade ani s trvalým, ani s prechodným pobytom. Práve rozvoju tejto komunity sa venujú dve organizácie s pôsobiskom v Jakubovanoch a to špeciálna základná škola a Komunitné centrum pre Rómov. Obidve inštitúcie poskytujú voľnočasové aktivity pre deti a mládež. V obci okrem spomenutých inštitúcií existuje Dobrovoľný hasičský zbor a poľovnícke združenie.
Hókago no Šokuinšicu

Príbeh

V podstate ide o romantický príbeh medzi dvoma učiteľmi – Micuró Kawaseom a Tošiaki Kazamom, skomplikovaný Micuróovým váhaním akceptovať Tošiakiho veľmi otvorené vyznanie lásky. Trochu je tiež komplikovaný žiarlivosťou v dieli s Micurovým mladším bratom Hitošim.
Anton Ťažký st.

Životopis

Po skončení ľud. školy lesný a drevársky robotník na Horehroní a v Čechách, po oslobodení tajomník pre poľnohospodárstvo OV KSS v Košiciach, 1946 – 1948 tajomník OOR v Brezne, 1951 – 1952 pracovník KNV v Banskej Bystrici, 1952 – 1954 ved. odboru Povereníctva lesov a drevárskeho priemyslu v Bratislave, 1954 – 1961 riaditeľ Lesného závodu vo Zvolene a Stupave, neskôr Lesotechnických a poľnohospodárskych meliorácií v Banskej Bystrici, od 1961 na dôchodku. V roku 1919 – 1923 člen Československej sociálno demokratickej strany robotníkov, od 1927 KSČ, spoluzakladateľ a funkcionár Červených odborov na Horehroní, organizátor mzdových štrajkov a iných foriem triednych bojov, 1936 predseda okresného štrajkového výboru tzv. horehronského štrajku. R. 1936 – 1938 člen ÚV KSČ, v 30. rokoch OV KSČ v Brezne, predseda Červených odborov lesných robotníkov, člen obecnej rady v Čiernom Balogu. Pre revolučnú činnosť sústavne perzekvovaný a prepúšťaný zo zamestnania. Po zákaze KSČ sa zapojil do ilegálneho protifašistického odboja, 1939 – 1944 člen okr. vedenia ileg. KSS v Brezne, spoluorganizátor SNP na Horehroní, predseda RNV v Čiernom Balogu. Po ústupe SNP do hôr pracoval v ilegalite. Účastník Zjednoc. zjazdu KSS a soc. demokracie. Prispieval do Ľud. denníka a i. tlače. Po oslobodení funkcionár krajských a okresných straníckych orgánov.
Nositeľ Radu republiky (1968); vyznamenaný Za zásluhy o výstavbu (1955); Za zásluhy v boji proti fašizmu (1965); viacerými pam. medailami a vyznameniami.
Joachim Birkholtz

Životopis

V roku 1581-1592 kantor evanjelického gymnázia v Banskej Bystrici, do roku 1598 rektor školy v Nitrianskom Pravne. Roku 1581 vyhotovil inventár zachytávajúci hudobný repertoár evanjelickej cirkvi v Banskej Bystrici, najstarší doklad o skladbách a skladateľoch preferovaných protestantmi na Slovensku.
Duchovnosť

Duchovnosť alebo spirituálnosť (čiastočné synonymum je aj spiritualita) je duchovný ráz, opak telesnosti.

Dalajláma XIV.

Podľa Dalajlámu má duchovnosť dve úrovne. Jedna je spojená s náboženstvom, s náboženskou vierou. Pre niektorých ľudí je to veľmi užitočné a pomáha im to. Pre ľudské bytosti však náboženstvo nie je nevyhnutné, bez náboženstva si dokážeme poradiť. Základnou vecou je totiž kvalita človeka.
Dobrý človek, rýdza ľudskosť, to je druhá a základná úroveň duchovnosti, bez ktorej ľudia nemôžu byť. Človek, ktorému to chýba, ktorý nemá dostatok ľudského súcítenia, je duševne osamelý, vnútorne neistý. Taký človek potom nachádza vo svojom okolí niečo nepriateľské alebo negatívne a vysledkom je pocit neistoty a strach. A preto taký človek nemôže byť vnútorne šťastný. Táto druhá úroveň spirituality je teda pre každého nevyhnutná a podstatná. Každý človek sa s ňou rodí a naše matky sú prvé, ktoré nás učia hodnote ľudskosti.

K. Minařík

Podľa Minaříka je to bytostná energia alebo substancia, ktorá je diferencovanejšia než duchovosť a ktorú jogíni rozvíjajú do tej miery, že sa im sama ľahko pripomína ako náplň ich bytosti. Táto energia je stále pritomná v bytosti., ale je predsa len do istej miery voľná a schopná rozvoja pomocou vzťahov medzi človekom a jeho vedomím. Duchovnosť možno považovať za akúsi jemnú formu sily v bytostnej štruktúre, ktorej rozvoj je potrebný, aby človek mohol prekonať intelektuálnu stagnáciu, ktorá všeobecne brzdí postup na ceste sociálneho pokroku.
Nedostatočne rozvinutá duchovosť robí bytosti intelektuálne tupšími a tým aj mravne závadnými, čo vedie k rozvíjaniu sa strastných stavov a pocitov. Preto možno duchovnosť považovať za bytostnú kvalitu, ktorej stav v bytosti závisí od podmienok, ktoré možno vytvoriť empirickým postupom i pozitivnou vierou v Boha, vrúcnosťou a udržovaním nadsvetských psychických kvalít vo vedomí.